./data/phi0914/phi00121/phi0914.phi00121.perseus-lat1.xml
Titus Livius (Livy)
hic in provincia consulatum inire consilium erat memori veterum       certaminum cum patribus, quae tribunus plebis et quae postea consul, prius de            consulatu, qui abrogabatur, dein de triumpho habuerat  invisus etiam patribus  ob novam legem, quam Q  Claudius tribunus plebis adversus senatum  atque uno patrum adiuvante C  Flaminio tulerat, ne quis senator cuive       senator pater fuisset maritimam navem quae plus quam trecentarum amphorarum       esset  haberet—id satis habitum ad fructus ex       agris vectandos, quaestus omnis patribus indecorus visus  res per       summam contentionem acta invidiam apud nobilitatem suasori legis Flaminio,       favorem apud plebem alterumque inde consulatum peperit  ob haec ratus auspiciis ementiendis Latinarumque feriarum mora et       consularibus aliis impedimentis retenturos se in urbe, simulato itinere privatus       clam in provinciam abiit  ea res ubi palam facta est, novam insuper iram infestis iam ante       patribus movit: non cum senatu modo, sed iam cum dis immortalibus C  Flaminium       bellum gerere  consulem ante inauspicato factum revocantibus ex ipsa acie dis atque            hominibus non paruisse; nunc conscientia spretorum  et       Capitolium et sollemnem votorum nuncupationem fugisse,  ne die initi magistratus Iovis optimi maximi templum adiret, ne       senatum invisus ipse  et sibi uni invisum videret consuleretque, ne Latinas indiceret Iovique       Latiari sollemne sacrum in monte faceret,  ne       auspicato profectus in Capitolium ad vota nuncupanda paludatus  inde cum lictoribus in provinciam iret; lixae modo sine insignibus, sine       lictoribus profectum clam, furtim, haud aliter quam si exsilii causa solum       vertisset;  magis pro maiestate videlicet       imperii Arimini quam Romae magistratum initurum et in deversorio hospitali quam       apud penates suos praetextam sumpturum  revocandum universi retrahendumque censuerunt et cogendum omnibus       prius praesentem in deos hominesque fungi officiis, quam ad exercitum et in       provinciam iret  in eam legationem—legatos enim mitti placuit-Q  Terentius et M        Antistius profecti nihilo magis eum moverunt quam priore consulatu litterae       moverant ab senatu missae  paucos post dies magistratum iniit, immolantique ei vitulus iam ictus       e manibus sacrificantium sese cum proripuisset, multos circumstantes cruore       respersit;  fuga procul etiam maior  apud ignaros quid trepidaretur et concursatio fuit  id a plerisque in omen magni terroris acceptum  legionibus inde duabus a Sempronio, prioris anni consule, duabus a C        Atilio praetore acceptis in Etruriam per Appennini tramites exercitus duci est       coeptus